b'\n_START_ARTICLE_\nEvfrat\n_START_SECTION_\nTok reke\n_START_PARAGRAPH_\nEvfrat je dolg pribli\xc5\xbeno 2.780 km in nastane s soto\xc4\x8djem dveh rek. Zahodni krak Karasu izvira v vi\xc5\xa1avju vzhodne Tur\xc4\x8dije (severno od Erzuruma), vzhodni krak Murat pa odteka iz Vanskega jezera. Zdru\xc5\xbeita se pri mestu Malatya. Reka najprej te\xc4\x8de skozi kanjone in soteske, nato vstopi v Sirijo, kjer se vanjo izlivata edina pomembnej\xc5\xa1a pritoka Khabir in Balikh. Tok nadaljuje \xc4\x8dez Irak, kjer se severno od Basre zdru\xc5\xbei s Tigrisom v \xc5\xa0at el Arab, ki se izliva v Perzijski zaliv._NEWLINE_Od Basre dalje se je reka prvotno razlivala v mnogo rokavov, med katerimi je nastalo obse\xc5\xbeno mo\xc4\x8dvirje, vendar je Sadam Husein v 90. letih 20. stoletja med boji proti upornim \xc5\xa1iitom ta mo\xc4\x8dvirja dal izsu\xc5\xa1iti. Po Huseinovem strmoglavljenju leta 2003 so izsu\xc5\xa1evanje zaustavili in mo\xc4\x8dvirje si je \xc5\xbee precej opomoglo._NEWLINE_Evfrat je ploven le z ladjami plitvega ugreza, ki lahko plujejo do ira\xc5\xa1kega mesta Hit, ki se nahaja pribli\xc5\xbeno 1200\xc2\xa0km od izliva in na samo 53 m nadmorske vi\xc5\xa1ine. Od Hita navzgor plovba zaradi plitvin in brzic ekonomsko ni upravi\xc4\x8dena. Letno poplavljanje, do katerega pride zaradi topljenja snega v gorovjih vzhodne Tur\xc4\x8dije, je delno kontrolirano z jezovi in akumulacijskimi jezeri v gornjem toku. Pribli\xc5\xbeno 900\xc2\xa0km dolg kanal povezuje Evfrat s Tigrisom in slu\xc5\xbei predvsem plovbi re\xc4\x8dnih ladij.\n_START_SECTION_\nEvfrat v Bibliji\n_START_PARAGRAPH_\nPo Genezi 2:14 je Evfrat ena od \xc5\xa1tirih rek (poleg Pi\xc5\xa1ona, Gihona in Tigrisa), ki te\xc4\x8dejo iz rajskega vrta. Evfrat je tudi ena od mej de\xc5\xbeele, ki jo je Bog obljubil Abrahamu in njegovim naslednikom. V hebrejski Bibliji je ve\xc4\x8dkrat omenjen kar kot \xc2\xbbreka\xc2\xab\xc2\xa0(ha-nahar)._NEWLINE_V Knjigi razodetja je prerokovano, da bo ob \xc2\xbbkoncu \xc4\x8dasa\xc2\xab\xc2\xa0Evfrat presahnil v pripravah na armagedonsko bitko._NEWLINE_V islamu nekateri Mohamedovi haditi namigujejo, da bo Evfrat presahnil in razkril neznane zaklade, kar bo povzro\xc4\x8dilo razdor in vojno.\n_START_SECTION_\nEvfrat v zgodovini\n_START_PARAGRAPH_\nEvfratova voda je omogo\xc4\x8dila razcvet prvih sumerskih civilizacij v 4. tiso\xc4\x8dletju pr. n. \xc5\xa1t. V njegovem pore\xc4\x8dju je bilo odkritih mnogo arheolo\xc5\xa1kih najdi\xc5\xa1\xc4\x8d, mdr. Dura-Europos, Mari, Sipar, Nipur, \xc5\xa0urupak, Uruk, Ur in Eridu. Kasneje je re\xc4\x8dna dolina bila osr\xc4\x8dje kraljestev Babilon in Asirija. Ve\xc4\x8d stoletij je reka predstavljala vzhodno mejo dejanskega nadzora Egip\xc4\x8danov in Rimljanov ter zahodno mejo Perzijskega imperija.\n_START_SECTION_\nSpori\n_START_PARAGRAPH_\nPodobno kot pri Tigrisu je tudi Evfrat jabolko spora glede pravic izkori\xc5\xa1\xc4\x8danja vode. Tur\xc4\x8dija je v okviru razvojnega projekta za jugovzhodno Anatolijo (najve\xc4\x8dji projekt v tur\xc5\xa1ki zgodovini vseh \xc4\x8dasov) predvidela gradnjo 22 jezov in 19 hidroelektrarn med letoma 1990 in 2005. Tur\xc5\xa1ke oblasti upajo, da bo projekt omogo\xc4\x8dil gospodarski razcvet te zaostale regije in obenem zmanj\xc5\xa1al nezadovoljstvo kurdske manj\xc5\xa1ine. Doma\xc4\x8di in tuji kritiki pa opozarjajo na \xc5\xa1kodljive posledice na dru\xc5\xbebi in okolju._NEWLINE_Sirija je leta 1973 dogradila jez Tabka (znan tudio kot evfratski jez), za katerim je nastalo akumulacijsko Asadovo jezero, ki slu\xc5\xbei namakanju polj bomba\xc5\xbea. Sirija je zajezila tudi oba pritoka in gradi \xc5\xa1e en jez. V Iraku deluje 7 jezov, vendar je nadzor nad vodo izgubil prioriteto v \xc4\x8dasu Sadama Huseina in ponovno pri\xc5\xa1el v ospredje po njegovem padcu leta 2003. Nove ira\xc5\xa1ke oblasti se bojijo, da bosta ob \xc5\xbee sicer\xc5\xa1njem pomanjkanju vode na Bli\xc5\xbenjem vzhodu Tur\xc4\x8dija in Sirija porabili ve\xc4\x8dino vode, preden bo sploh pritekla do Iraka. Trenutno zaradi namakanja v ju\xc5\xbenem Iraku prite\xc4\x8de zelo malo vode do zdru\xc5\xbeitve s Tigrisom v \xc5\xa0at el Arab.'